《次韵宁熙中上人姑苏纪游十首 其十 寻僧不遇》
明代·陶宗仪

肩舆伊轧度嵚岑，义重宗乘故远寻。涧雨收时花作阵，岩扉掩处笋成林。

蒲龛香歇閒清昼，石鼎烟销锁绿阴。那得相逢话畴昔，嗟哉时序百年心。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。